Ludwig Augustinsson

Hans Carl Ludwig Augustinsson (sündinud 21. aprillil 1994 Stockholmis) on Rootsi jalgpallur, kes mängib vasakkaitsjana Hispaania kõrgliiga klubis Sevilla ja Rootsi jalgpallikoondises.

Ta alustas klubikarjääri Rootsi klubis IF Brommapojkarna, mille noorteakadeemiaga liitus ta 1999. aastal. Klubi põhimeeskonnas debüteeris ta Rootsi esiliigas 2011. aastal.

Aastatel 2013–2014 kuulus ta Rootsi kõrgliiga klubisse IFK Göteborg.

2015. aasta jaanuaris siirdus ta Taani kõrgliiga klubisse FC København, kus mängis kolm hooaega. Hooaegadel 2015–16 ja 2016–17 tuli ta klubiga Taani meistriks.

Aastatel 2017–2021 mängis ta Saksamaa kõrgliiga klubis Bremeni Werder.

2021. aasta augustis liitus ta Sevillaga.

2015. aastal tuli Augustinsson Rootsi kuni 21-aastaste koondisega Euroopa omavanuste meistriks. Rootsi jalgpallikoondises debüteeris ta 2015. aasta jaanuaris. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel. Koondisekarjääri esimese värava lõi ta 2018. aasta maailmameistrivõistluste viimases alagrupimängus 27. juunil Mehhiko vastu.

 Saavutused 
IFK Göteborg
Svenska Cupen: 2012–13
København
Taani Superligaen: 2015–16, 2016–17
Taani karikas: 2014–15, 2015–16, 2016–17

Kategooria:Rootsi jalgpallurid
Kategooria:Bremeni Werderi mängijad
Kategooria:Sevilla FC mängijad
Kategooria:Bundesliga mängijad
Kategooria:La Liga mängijad
Kategooria:Sündinud 1994